31 vas ná skietery by Noordwes-mynArgieffoto ŉ Polisietaakspan het Dinsdagaand 31 verdagtes by die Vaal Reefs-myn naby Orkney in Noordwes in hegtenis geneem. Die inhegtenisnemings volg nadat ’n skietery Dinsdagaand tussen die vermeende onwettige myners en polisie uitgebreek het, het brig. Sabata Mokgwabone, polisiewoordvoerder, gesê. ŉ Lid van die polisie se taakspan is tydens die skietvoorval beseer. Die polisie het op ’n R1-geweer, ammunisie van verskillende kaliber asook 25 kg kwik, 21 selfone, ’n koeëlvastebaadjie en ’n groot hoeveelheid kos wat ondergrond geberg is beslag gelê. Aanklagte van moord, die besit van ongelisensieerde vuurwapens en onwettige mynbou word ondersoek. Die verdagtes sal binnekort in die landdroshof op Orkney verskyn. Die Valke is tans besig om die voorval verder te ondersoek. Lt.genl. Baile Motswenyane, polisiekommissaris in Noordwes, het die polisie se taakspan geloof vir hul goeie werk om die skuldiges vas te trek. Sy het ook gewaarsku dat diegene wat polisiebeamptes leed aandoen, vervolg sal word.